News Update: ปิด Google Translate ในจีน Alphabet ถอนธุรกิจ Google เกือบทั้งหมด เหตุผู้ใช้งานน้อย โดนปิดกั้น ท่ามกลางความสัมพันธ์ด้านเทคโนโลยีจีน-สหรัฐฯ ที่ย่ำแย่ - FINNOMENA
Alphabet บริษัทแม่ Google ประกาศปิดบริการแปลภาษา Google Translate ในจีนแผ่นดินใหญ่ เหตุผู้ใช้งานน้อย ซึ่งเป็นหนึ่งในบริการสุดท้ายที่เหลืออยู่ของ Google ในประเทศจีน
4 ต.ค. 2565

Alphabet บริษัทแม่ Google ประกาศปิดบริการแปลภาษา Google Translate ในจีนแผ่นดินใหญ่ เหตุผู้ใช้งานน้อย ซึ่งเป็นหนึ่งในบริการสุดท้ายที่เหลืออยู่ของ Google ในประเทศจีน
ตลอดระยะเวลาที่ผ่านมา ความสัมพันธ์ระหว่าง Google และประเทศจีนตึงเครียดมาโดยตลอด ในปี 2010 Google ยกเลิกบริการเสิร์ชเอ็นจิ้นในประเทศจีนเนื่องจากจากการเซ็นเซอร์ของรัฐบาลที่เข้มงวดบนโลกออนไลน์ ขณะที่บริการอื่นๆ เช่น Google Maps และ Gmail ก็ถูกรัฐบาลจีนปิดกั้นเช่นกัน
ส่งผลให้คู่แข่งในประเทศ ทั้งบริการเสิร์ชเอ็นจิ้นของ Baidu และแอปโซเชียลมีเดียของ Tencent มีบทบาทต่อภาคเทคโนโลยีของจีนในด้านต่างๆ ตั้งแต่ การค้นหาทั่วไป ไปจนถึงการแปลภาษา
Google ถูกจำกัดการดำเนินการอย่างมากในจีน แม้ว่าฮาร์ดแวร์บางตัวรวมถึงสมาร์ทโฟนของบริษัทจะผลิตที่จีนก็ตาม โดย The New York Times รายงานเมื่อเดือนที่แล้วว่า Google ได้ย้ายการผลิตสมาร์ทโฟน Pixel บางส่วนไปเวียดนามแทน
ในปี 2018 Google เคยพยายามนำบริการเสิร์ชเอ็นจิ้นกลับเข้าสู่ประเทศจีนอีกครั้ง แต่สุดท้ายโครงการนั้นก็ถูกยกเลิกจากทั้งปัญหาเกี่ยวกับลูกจ้าง รวมถึงประเด็นทางการเมือง
ธุรกิจอเมริกันตกอยู่ภายใต้ความตึงเครียดด้านเทคโนโลยีระหว่างสหรัฐฯ และจีน เนื่องจากรัฐบาลสหรัฐฯ ยังคงกังวลเกี่ยวกับศักยภาพของจีนในการเข้าถึงเทคโนโลยีที่มีความละเอียดอ่อนในด้านต่างๆ เช่น AI และเซมิคอนดักเตอร์
ในเดือน ส.ค. ที่ผ่านมา Nvidia ผู้ผลิตชิปในสหรัฐฯ เผยว่า รัฐบาลสหรัฐฯ จะจำกัดการขายบางชิ้นส่วนประกอบไปยังประเทศจีน
อ้างอิง: https://www.cnbc.com/2022/10/03/google-shuts-down-translate-service-in-china-.html 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Alphabet
google
News Update
จีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA